Налшык къалэм и мэжджытышхуэм и кIуэцIыр нэхъ нэху, нэхъ хуабэ мэхъу
КIуэкIуэ Казбек мазаем и 10-м щыIащ Налшык къалэм и мэжджыт нэхъыщхьэм, мы зэманым зэгъэпэщыжыныгъэ лэжьыгъэхэр щекIуэкIым.
Республикэм и Iэтащхьэм КъБР-м и Муслъымэнхэм я IуэхущIапIэ нэхъыщхьэм и унафэщI Дзасэжь Хьэзрэталийрэ КъБР-м граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министрым и къалэнхэр зыгъэзащIэ КIурашын Анзоррэ щIыгъуу абы зыщиплъыхьащ.
Мэжджытыр еужьэрэкIыу зэрагъэпэщыж. И кIуэцIыр зэрахьэ, жьы хъуа инженер коммуникацэхэр, унэр зэрагъэхуабэ бжьамийхэр зэрахъуэкIащ, пэшышхуэхэр къызэрагъэнэху щIыкIэми щIэ куэд халъхьащ. Нэмэз щащI пэшхэр дезинфекцэ зэращIынуми егупсысри, абыхэм жьыр зыгъэкъабзэ Iэмэпсымэхэр щIагъэуващ.
Республикэм щыпсэу цIыхуищэхэм нэмэз щащI унэр зэгъэпэщыжын зэрыхуейр КъБР-м и Муслъымэнхэм я IуэхущIапIэ нэхъыщхьэм и унафэщI Дзасэжь Хьэзрэталий республикэм и Iэтащхьэм жриIауэ щытащ нэхъ пасэу щызэхуэзам щыгъуэ.
Мэжджытыр зэгъэпэщыжыным теухуауэ зыщыхуагъазэм псапащIэ Iуэхум къыхыхьащ республикэм и хьэрычэтыщIэхэр икIи Къэбэрдей-Балъкъэрым и муслъымэнхэм я тхьэ елъэIупIэ нэхъыщхьэр къэгъэщIэрэщIэжынымкIэ къадэIэпыкъуащ. Налшык и мэжджытышхуэм и кIуэцIыр нэхъ хуабэ, нэхъ нэху, абы екIуалIэхэми щылажьэхэми я дежкIэ нэхъ тынш хъунущ.
КъБР-м и Iэтащхьэмрэ Правительствэмрэ я пресс-IуэхущIапIэ.
